แรงซื้อกลุ่มเหมืองแร่หนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (26 พ.ค.) โดยได้แรงหนุนจากการพุ่งขึ้นของหุ้นกลุ่มเหมืองแร่ หลังจากมีการคาดการณ์ว่า คณะกรรมาธิการยุโรปอาจจะเพิ่มมาตรการตรวจสอบการทุ่มตลาดสินค้าเหล็กนำเข้า 
27 พ.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.1% ปิด (26 พ.ค.) ที่ 348.91 จุด, ดัชนี CAC-40 ตลาดหุ้นฝรั่งเศสปิดที่ 4,512.64 จุด เพิ่มขึ้น 31.00 จุด หรือ +0.69%, ดัชนี DAX ตลาดหุ้นเยอรมันปิดที่ 10,272.71 จุด เพิ่มขึ้น 67.50 จุด หรือ +0.66% และดัชนี FTSE 100 ตลาดหุ้นลอนดอนปิดที่ 6,265.65 จุด เพิ่มขึ้น 2.80 จุด หรือ +0.04%
หุ้นกลุ่มเหมืองแร่ทะยานขึ้น นำโดยหุ้นอาร์เซลอร์มิททัลที่พุ่งขึ้น 6.9% ซึ่งได้แรงหนุนจากการคาดการณ์ที่ว่า คณะกรรมาธิการยุโรปอาจจะเพิ่มมาตรการตรวจสอบการทุ่มตลาดสินค้าเหล็กนำเข้า หลังจากสหรัฐได้นำร่องด้วยการประกาศเพิ่มการจัดเก็บภาษีนำเข้าผลิตภัณฑ์เหล็กกล้าต่อต้านการสึกกร่อน (CORE) จากจีน อินเดีย อิตาลี เกาหลีใต้ และไต้หวัน เพื่อคุ้มครองอุตสาหกรรมเหล็กกล้าของสหรัฐจากการไหลทะลักของเหล็กกล้าราคาถูกจากต่างประเทศ ขณะที่หุ้นกลุ่มรถยนต์ดีดตัวขึ้นเช่นกัน นำโดยหุ้นพีเอสเอ เปอร์โยต์ ซีตอรง และหุ้นเรโนลท์ ที่ต่างก็พุ่งขึ้นกว่า 2.5%